Per-Mathias Høgmo har tatt ut Mats Møller Dæhli til landskampene mot Danmark og Skottland. Foto: Aas, Erlend / NTB scanpix

Brede Hangeland er for tiden skadet, men Høgmo håper å ha kapteinen klar til møtene med Danmark og Skottland. Foto: Jure Makovec / Afp

Moldes stortalent Mats Møller Dæhli (18) ble tirsdag tatt ut i landslagstroppen til privatlandskampene mot Danmark og Skottland.

Det er 18-åringens første møte med Norges A-landslag.

– Mats er en spiller vi ønsker inn i troppen. Dette er en god læringsarena for ham, sa landslagssjef Per-Mathias Høgmo om uttaket.

– Nå skal vi se hva han kan bidra med. Vi har fokus på utvikling, og det skal ikke ligge noe press på Mads, fortsatte Høgmo.

Møller Dæhli signerte for Molde i sommer etter å ha tilbrakt de siste årene i Manchester Uniteds ungdomsakademi.

Midtbanespilleren, som er kjent for sine tekniske kvaliteter, har fått seks kamper fra start for Molde i eliteserien.

Bygger for fremtiden

Nå ligger veien åpen for spilletid også på landslaget.

Høyst trolig får Møller Dæhli debuten enten mot Danmark i Herning 15. november eller mot Skottland i Molde fire dager senere.

– Vi ønsker å se en fin utvikling inn mot EM-kvaliken neste år. Danmark borte er en veldig god motstander, hvor vi får testet oss individuelt og kollektivt.

– Skottland er i en ganske lik situasjon som oss. Vi vil begge bygge et nytt lag mot den neste kvalifiseringen, sier Høgmo.

Han tenkte bevisst på fremtiden da han tok ut landslagstroppen. Det er ikke funnet plass til eldstemann fra forrige tropp, Frode Johnsen (39).

Heller ikke Øyvind Storflor (33), Kenneth Høie (34) og Ardian Gashi (32) har fått fornyet tillit av landslagssjefen.

– Håper på Hangeland

Kaptein Brede Hangeland (32) er imidlertid med i troppen, til tross for skadeproblemene som har holdt Fulham-spilleren på sidelinjen i de foregående klubbkampene.

– Jeg håper Brede blir bra igjen og at vi finner løsningen på problemet.

– Hvis ikke får vi testet ut andre spillere, sier Høgmo.

Kan hente inn flere

Hans tropp domineres stort av Molde-spillere. Ørjan Håskjold Nyland, Martin Linnes, Vegard Forren, Mads Møller Dæhli og Jo Inge Berget utgjør kvintetten.

Landslagssjefen har planer om å hente inn to nye spillere etter den første kampen mot Danmark.

Høyst trolig er det snakk om å hente inn én venstreback og én midtstopper. Freiburg-spiller Vegar Eggen Hedenstad er en av de aktuelle.

– Vegar ligger godt an. Vi ønsker raske og offensive backer, forklarer Høgmo.